## Pravilnik o upisu sorti u Sortnu listu, upisu u Upisnik održivača sorti poljoprivrednog bilja i troškovima održavanja sorti

### NN 73/2006 (3.7.2006.), Pravilnik o upisu sorti u Sortnu listu, upisu u Upisnik održivača sorti poljoprivrednog bilja i troškovima održavanja sorti

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

1740

Na temelju članka 5. stavka 2., članka
66. stavka 4., članka 69. stavka 4., članka 78. stavka 3., članka 79. stavka
3., članka 80. stavka 5. i članka 81. stavka 3. Zakona o sjemenu, sadnom
materijalu i priznavanju sorti poljoprivrednog bilja (»Narodne novine« broj
131/97, 163/03) ministar poljoprivrede, šumarstva i vodnoga gospodarstva
donosi

## PRAVILNIK

### O UPISU SORTI U SORTNU LISTU, UPISU U UPISNIK ODRŽIVAČA SORTI POLJOPRIVREDNOG BILJA I TROŠKOVIMA ODRŽAVANJA SORTI

I.
TEMELJNE ODREDBE

Članak 1.

Ovim Pravilnikom propisuje se način
upisa sorti krmnog bilja, žitarica, repa, povrća, krumpira te uljarica i
predivog bilja u Sortnu listu u koju se upisuju
sorte upisane u Upisnik zatečenih domaćih i udomaćenih sorti poljoprivrednog
bilja, Upisnik novostvorenih domaćih sorti poljoprivrednog bilja i Upisnik
stranih sorti poljoprivrednog bilja, uvjeti za upis u Upisnik
održivača sorti poljoprivrednog bilja, uvjeti za
utvrđivanje podobnosti imena sorte, sadržaj Sortne liste i dosje sorte,
postupak za produženje upisa u upisnike iz članka 5. stavka 1. točka 5., 6.
i 7. Zakona o sjemenu, sadnom materijalu i priznavanju sorti poljoprivrednog
bilja, nadzor nad održavanjem sorte te visina naknade za održavanje sorte.

II.
ZAHTJEV ZA PRIZNAVANJE SORTE

Članak 2.

1) Zahtjev za priznavanje sorte podnosi
se Zavodu za sjemenarstvo i rasadničarstvo (u daljnjem tekstu: Zavod) na
Obrascu 1. koji je tiskan uz ovaj Pravilnik i njegov je sastavni dio.

2) Uz
Zahtjev iz stavka 1. ovoga članka prilaže se i UPOV Tehnički upitnik te
punomoć o zastupanju u postupku priznavanja sorti poljoprivrednog bilja na
Obrascu 4. koji je tiskan uz ovaj Pravilnik i njegov je sastavni dio.

Članak 3.

1) Zahtjev za priznavanje sorte podnosi
se posebno za svaku sortu u dva primjerka.

2) Nakon primitka Zahtjeva za
priznavanje sorte Zavod utvrđuje da li je Zahtjev za priznavanje sorte
potpun, odnosno sadrži li podatke o:

– podnositelju Zahtjeva za priznavanje
sorte;

– zastupniku ukoliko postoji;

– oplemenjivaču,
ukoliko se kao pravna ili fizička osoba razlikuje od podnositelja zahtjeva;

– osobi odgovornoj za održavanje sorte
(u daljnjem tekstu: održivač sorte);

– vrsti;

– imenu sorte;

– izvoru sorte;

– namjeni sorte;

– ispitivanju različitosti,
ujednačenosti i postojanosti (DUS);

– opisu sorte u Tehničkom upitniku;

– genetski modificiranim organizmima (u
daljnjem tekstu: GMO)

3) Zahtjev je potpun ukoliko sadrži sve
podatke iz stavka 2. ovoga članka.

4) Zavod će staviti upisni broj sorte
na Zahtjev kao potvrdu da je sorta uključena u postupak ispitivanja u svrhu
priznavanja i dostaviti ga podnositelju Zahtjeva.

5) Sadržaj Zahtjeva bit će objavljen u
Službenom glasilu Zavoda.

III.
UTVRĐIVANJE PODOBNOSTI IMENA SORTE (DENOMINACIJA)

Članak 4.

1) Ukoliko podnositelj zahtjeva
prilikom podnošenja Zahtjeva nije predložio ime sorte za upis u Sortnu
listu, dužan je predložiti ime sorte do kraja prve vegetacijske godine
ispitivanja u postupku priznavanja.

2) Prijedlog imena sorte podnositelj
zahtjeva dostavlja na Obrascu 3. koji je tiskan uz ovaj Pravilnik o njegov
je sastavni dio.

3) Ako podnositelj zahtjeva ne predloži
ime sorte do 30. lipnja druge godine ispitivanja gospodarske vrijednosti u
postupku priznavanja, rješenjem će se odbiti Zahtjev.

Članak 5.

1) Ime sorte (denominacija) može biti u
obliku zamišljenog imena ili u obliku koda.

2) Podnositelj zahtjeva mora naznačiti
oblik imena za sortu. Ukoliko podnositelj zahtjeva ne naznači na Zahtjevu o
kojem se obliku imena radi, kao predloženo smatrat će se zamišljeno ime.

Članak 6.

Ime sorte u obliku zamišljenog imena
nije podobno ukoliko:

– sadrži samo jedno slovo;

– sadrži seriju slova koja formiraju
neizgovorljivu riječ, izuzev ukoliko ne formiraju ustanovljenu kraticu, može
sadržavati najviše dvije utvrđene kratice, od najviše tri znaka, koje se
nalaze na oba kraja imena sorte;

– sadrži broj, izuzev kada je
integralni dio imena ili kada indicira da će sorta biti jedna u seriji
srodnih sorti;

– sadrži više od tri riječi izuzev kada
je takvo ime već odobreno u nekoj od zemalja članica UPOV-a;

– sadrži izuzetno dugu riječ;

– sadrži crticu, točku, razmak izuzev
između riječi, sadrži kombinaciju velikih i malih slova u riječi, sadrži
druge oznake, simbole, indeks, eksponent.

Članak 7.

Ime sorte u obliku koda nije podobno
ukoliko:

– sadrži veliki broj samo brojeva,
izuzev u slučaju inbred linija ili sličnih
tipova sorte;

– sadrži samo jedno slovo;

– sadrži više od deset slova ili slova
i brojeva;

– sadrži više od četiri bloka slova ili
slova i brojeva ili brojeva;

– sadrži crticu, točku, sadrži druge
oznake, simbole, indeks, eksponent.

Članak 8.

1) Ime sorte nije podobno ukoliko je
isto imenu sorte već registrirane u zemljama članicama UPOV-a za istu vrstu
ili bliske vrste tj. vrste koje se nalaze u
istoj UPOV-oj klasifikacijskoj grupi. Lista UPOV-ih klasifikacijskih grupa
nalazi se u prilogu ovoga Pravilnika i njegov je sastavni dio.

2) Bliskim vrstama smatraju se vrste
koje su klasificirane u istu klasu.

Članak 9.

1) Ime sorte nije različito od imena
druge sorte ukoliko se razlikuje samo u jednom slovu ili broju ili naglasku
na slovu, vodeći računa o bliskim vrstama.

Razlika u jednom slovu kod imena sorte
smatrat će se dovoljna u slučaju:

– utvrđenih kratica kao zasebne cjeline
imena sorte;

– kada se prvo slovo imena sorte
razlikuje;

– ukoliko je ime sorte kratko.

2) Odredbe ovoga članka ne odnose se na
ime sorte kada je u obliku koda.

Članak 10.

Isto ime sorte može se koristiti kada
sorta nije više na tržištu, a prošlo je deset godina od njenog brisanja sa
Sortne liste.

Članak 11.

Kao ime sorte ne mogu se koristi
sljedeće oznake:

– oznaka valute ili tehnički pojmovi
koji su vezani za težinu i mjere;

– tehnički pojmovi koji su postali dio
svakodnevnog jezika, koju drugi koriste kada trže sa sjemenom drugih sorti;

– ime koje se koristi sukladno drugim
zakonima i propisima.

Članak 12.

Nepodobno ime sorte je:

– ako navodi na krivi zaključak:

• da sorta sadrži određena svojstva;

• da je sorta u srodnosti ili je
izvedena od druge sorte;

• da samo ta sorta sadrži određeno
svojstvo ili vrijednost;

• da je sorta neka druga sorta
zahvaljujući sličnosti s poznatom trgovačkom markom vezano uz identitet
prijavljivača, održivača ili
oplemenjivača sorte;

– ako sadrži:

• komparativ ili superlativ;

• latinsko ili hrvatsko ime roda ili
vrste ili dio imena poljoprivredne grupe bilja kojoj sorta pripada;

• ime fizičke ili pravne osobe koje
navodi na krivi zaključak vezano za prijavljivača,
održivača ili oplemenjivača;

• zemljopisne pojmove, imena koja mogu
navoditi na krivi zaključak vezano za svojstva ili vrijednost sorte.

Članak 13.

1) U slučaju da je sorta priznata pod
određenim imenom u drugoj zemlji koliko god je moguće treba koristiti isto
ime, ako to ime nije svojim smislom ili izričajem uvredljivo ili
neprimjereno u hrvatskom jeziku.

2) Ukoliko se sorta u drugoj zemlji
stavlja na tržište pod različitim imenom to ime treba biti navedeno u
Sortnoj list kao sinonim.

Članak 14.

1) U postupku utvrđivanja podobnosti
imena sorte koji provodi Zavod, prijedlog imena sorte objavljuje se u
Službenom glasilu Zavoda.

2) Na predloženo ime sorte svatko tko
iskaže pravni interes može Zavodu podnijeti prigovor i to najkasnije u roku
od tri mjeseca od dana objave predloženog imena u Službenom glasilu Zavoda.
Prigovor mora biti u pisanoj formi i s obrazloženjem.

3) Ako Zavod utvrdi da predloženo ime
sorte ne odgovara, odnosno da je prigovor opravdan, poziva podnositelja
Zahtjeva da u roku od petnaest dana predloži novo ime sorte.

4) Ako podnositelj zahtjeva ne predloži
novo ime sorte u roku iz stavka 3. ovoga članka Zavod će rješenjem odbaciti
zahtjev za priznavanjem.

IV.
NAČIN ISPITIVANJA SORTI

Članak 15.

Način ispitivanja sorti provodi se
prema Pravilniku o priznavanju sorti poljoprivrednog bilja (»Narodne novine«
broj 2/05, 8/06).

V.
SADRŽAJ SORTNE LISTE I DOSJE SORTE

Članak 16.

Sortna lista sadrži podatke o:

– vrsti kojoj sorta pripada;

– imenu sorte s naznakom oblika imena
kada je ime u obliku koda;

– sinonimu za sortu;

– upisnom broju sorte;

– osobi odgovornoj za održavanje sorte
ili njezinom zastupniku-prijavljivaču;

– oplemenjivaču
sorte;

– datumu upisa sorte u pripadajući
upisnik;

– datumu do kojega se može tržiti
reprodukcijski materijal sorte, nakon što je sorta brisana iz pripadajućeg
upisnika;

– podatke o genetskoj modifikaciji
sorte;

– da li je sorta zatečena domaća ili
udomaćena.

Članak 17.

1) Svaka promjena vezana uz
održivača sorte, njegovog zastupnika ili sortu
za vrijeme dok je sorta upisana u pripadajući upisnik, mora biti dostavljena
Zavodu.

2) Ukoliko promjene vezane uz
održivača sorte ili sortu nisu dostavljene
Zavodu do sljedećeg roka za plaćanje naknade za održavanje, sorta će se
rješenjem brisati iz pripadajućeg upisnika.

Članak 18.

Dosje sorte vodi se u Zavodu i u njemu
je pohranjena dokumentacija o sorti. Dosje sorte čuva se još deset godina
nakon brisanja sorte iz pripadajućeg upisnika.

VI.
POSTUPAK ZA PRODUŽENJE UPISA SORTE U UPISNIK

Članak 19.

1) Održivač
sorte ili njegov zastupnik mora podnijeti Zahtjev za produženje upisa sorte
u pripadajući upisnik Zavodu i to najkasnije dvije godine prije isteka 10
godina od upisa sorte u Upisnik.

2) Zahtjev za produženje upisa sorte u
pripadajući upisnik podnosi se na Obrascu 2., koji je tiskan uz ovaj
Pravilnik i njegov je sastavni dio. Uz Zahtjev za produženje upisa sorte u
pripadajući upisnik dostavlja se uzorak sjemena sorte za provjeru
različitosti, ujednačenosti i postojanosti sorte.

3) Prilikom podnošenja Zahtijeva za
produženje upisa sorte u pripadajući upisnik održivač
sorte ili njegov zastupnik dužan je u napomeni navesti način održavanja
sorte i gdje će se održavati sljedećih 10 godina.

VII.
NADZOR NAD ODRŽAVANJEM SORTE

Članak 20.

1) Za vrijeme dok je sorta priznata
mora se održavati.

2) Sortu mogu održavati
održivači sorti koji su upisani u Upisnik
održivača sorti poljoprivrednog bilja. U slučaju
sorti koje se održavaju izvan Republike Hrvatske uz
održivača se uvijek navodi i njegov zastupnik u Republici Hrvatskoj.

3) Nadzor nad održavanjem sorte kojim
se potvrđuje njeno zadržavanje svojstava temeljem kojih je priznata i
upisana u Upisnik novostvorenih sorti poljoprivrednog bilja obavljat će
Zavod.

4) Nadzor iz stavka 3. ovoga članka
provodi se kontrolom zapisa o održavanju sorte i usporedbom sjemena koje
održivač ili njegov zastupnik stavlja u promet
sa standardnim uzorkom sorte.

VIII.
UPISNIK ODRŽIVAČA SORTI POLJOPRIVREDNOG BILJA

Članak 21.

U Upisnik
održivača sorti upisuju se pravne i fizičke osobe koje održavaju
sortu odnosno zastupaju sortu u Republici Hrvatskoj.

Članak 22.

Održivači
sorti upisuju se u Upisnik održivača sorti na
temelju pisanog zahtjeva upućenog Ministarstvu poljoprivrede, šumarstva i
vodnoga gospodarstva (u daljnjem tekstu: Ministarstvo).

Članak 23.

Ministarstvo će izvršiti upis u Upisnik
održivača sorti ako podnositelj zahtjeva uz
zahtjev dostavi:

1. ugovor s
oplemenjivačem ili zastupnikom oplemenjivača;

2. dokaz o upisu u Upisnik proizvođača
sjemena poljoprivrednog bilja (za održivača koji
održava sortu u Republici Hrvatskoj);

3. ime osobe koja je odgovorna za
održavanje sorte;

4. opis vođenja zapisa o održavanju
sorte.

Članak 24.

1) Ministarstvo će uskratiti upis ako
nisu udovoljeni uvjeti iz članka 23. ovoga Pravilnika.

2) Ministarstvo će brisati
održivača sorte upisanog u Upisnik na njegov
zahtjev ili ako održivač ne plaća naknade za
održavanje sorte iz članka 25. ovoga Pravilnika.

3) Ministar će brisati
održivača sorte upisanog u Upisnik ako se u
nadzoru iz članka 20. stavak 4. utvrdi da ne vodi predviđene zapise o
održavanju ili se utvrdi da sjeme koje održivač
stavlja u promet pod imenom sorte ne odgovara istoj.

IX.
VISINA NAKNADE ZA ODRŽAVANJE SORTE

Članak 25.

Naknada za održavanje sorte iznosi:

– za prvu godinu nakon priznavanja
200,00 kuna

– za drugu godinu nakon priznavanja
400,00 kuna

– za treću godinu nakon priznavanja
600,00 kuna

– za svaku sljedeću godinu                   800,00 kuna

Naknada se uplaćuje u dva obroka
tijekom godine. Prvi obrok do 1. lipnja tekuće godine, a drugi obrok do 1.
prosinca tekuće godine.

X.
PRIJELAZNE I ZAVRŠNE ODREDBE

Članak 26.

1) Za sorte koje se nalaze na Sortnoj
listi duže od deset godina održivač sorte mora u
roku od godine dana od dana stupanja na snagu ovoga Pravilnika pokrenuti
postupak produženja upisa sorte u Sortnu listu prema odredbama ovoga
Pravilnika.

2) U slučaju da se u roku iz stavka 1.
ovoga članka ne pokrene postupak sukladno ovome Pravilniku, sorta će se
brisati iz pripadajućeg upisnika.

3) Sorta koja je upisana u Sortnu listu
kao zatečena domaća i udomaćena sorta može se zadržati na Sortnoj listi ako
je za nju upisan barem jedan održivač.

4) Opis zatečenih domaćih i udomaćenih
sorti iz stavka 3. ovoga članka mora izraditi održivač
prema UPOV vodiču u suradnji sa Zavodom, u roku od 5 godina od stupanja na
snagu ovoga Pravilnika.

Članak 27.

Danom stupanja na snagu ovoga
Pravilnika prestaje važiti Pravilnik o upisu u Upisnik
održivača sorti poljoprivrednog bilja (»Narodne novine«, broj 73/01).

Članak 28.

Ovaj Pravilnik stupa na snagu osmog
dana od objave u »Narodnim novinama«.

Klasa: 011-02/06-01/2

Urbroj:
525-2-06-1

Zagreb, 31. svibnja 2006.

Ministar

**Petar Čobanković, v. r.**

|  |  |
| --- | --- |
| KLASA 1 | AVENA, HOREDUM, SECALE, TRITICALE, TRITICUM |
| KLASA 2 | PANICUM, SETARIA |
| KLASA 3 | SORGHUM, ZEA |
| KLASA 4 | AGROSTIS, ALOPECURUS, ARRHENATHERUM,  BROMUAS, CYNOSURUS, DACTYLIS, FESTUCA, LOLIUM, PHALARIS, PHLEUM, POA, TRISETUM |
| KLASA 5 | BRASSICA OLERACEA, BRASSICA CHINENSIS, BRASSICA PEKINENSIS |
| KLASA 6 | BRASSICA NAPUS, BRASSICA CAMPESTRIS, BRASSICA RAPA, BRASSICA JUNCEA, BRASSICA NIGRA, SINAPIS |
| KLASA 7 | LOTUS, MEDICAGO, ORNITHOPUS, ONOBRYCHIS, TRIFOLIUM |
| KLASA 8 | LUPINUS ALBUS, LUPINUS ANGUSTIFOLIU, LUPINUS LUTEUS |
| KLASA 9 | VICIA FABA |
| KLASA 10 | BETA VULGARIS. VAR ALBA, BETA VULGARIS. VAR ALTISSIMA |
| KLASA 11 | BETA VULGARIS. VAR CONDITIVA, BETA VULGARIS.VAR RUBRA, BETA VULGARIS. VAR CICLA, BETA VULGARIS. VULGARIS. VAR VULGARIS, BETA VULGARIS. VULGARIS.   CONDITIVA |
| KLASA 12 | LACTUCA, VALERIANELLA, CICHORIUM |
| KLASA 13 | CUCUMIS SATIVU |
| KLASA 14 | CITRULLUS, CUCUMIS MELO, CUCURBITA |
| KLASA 15 | ANTHRISCUS, PETROSELINUM |
| KLASA 16 | DAUCUS, PASTINACA |
| KLASA 17 | ANETHUM, CARUM, FOENICULUM |
| KLASA 18 | BROMELIACEAE |
| KLASA 19 | PICEA, ABIES, PSEUDOTSUGA, PINUS, LARIX |
| KLASA 20 | CALLUNA, ERICA |
| KLASA 21 | SOLANUM TUBEROSU |
| KLASA 22 | NICOTIANA RUSTICA, NICOTIANA TABACUM |
| KLASA 23 | HELIANTHUS TUBEROSUS |
| KLASA 24 | HELIANTHUS ANNUUS |
| KLASA 25 | ORCHIDACEAE |
| KLASA 26 | EPIPHYLLUM, RHIPSALIDOPSIS, SCHLUMBERGERA, ZYGOCACTUS |
| KLASA 27 | PROTEACEAE |
| KLASA 28 | BRASSICA, druge nego ("BRASSICA NAPUS, BRASSICA CAMPESTRIC, BRASSICA RAPA, BRASSICA JUNCEA, BRASSICA NIGRA I SINAPIS, BRASSICA OLERACEA, BRASSICA CHINENSIS, BRASSICA PEKINENSIS) |
| KLASA 29 | LUPINUS, druge nego (LUPINUS ALBUS, LUPINUS ANGUSTIFOLIU, LUPINUS LUTEUS) |
| KLASA 30 | VICIA, druge nego VICIA FABA |
| KLASA 31 | BETA, druge nego (BETA VULGARIS. VAR ALBA, BETA VULGARIS. VAR ALTISSIMA, BETA VULGARIS. VAR CONDITIVA, BETA VULGARIS. VAR RUBRA, BETA VULGARIS. VAR CICLA, BETA VULGARIS. VULGARIS.VAR VULGARIS, BETA VULGARIS. VULGARIS.  VAR CONDITIVA) |
| KLASA 32 | CUCUMIS, druge nego (CUCUMIS SATIVU, CUCUMIS MELO, CITRULLUS, CUCURBITA) |
| KLASA 33 | SOLANUM, druge nego (SOLANUM TUBEROSUM) |
| KLASA 34 | NICOTIANA, druge nego (NICOTIANA RUSTICA, NICOTIANA TABACUM) |
| KLASA 35 | HELIANTHUS, druge nego (HELIANTHUS TUBEROSUS, HELIANTHUS ANNUUS) |

![](dodatni/144926.gif)
![](dodatni/144925.gif)

![](dodatni/144924.gif)
![](dodatni/144923.gif)

![](dodatni/144922.gif)

![](dodatni/144921.gif)

Pravilnik, NN 73/2006-1740